Sensorveiledning for hjemmeeksamen, PED1002, vår 2018
 
Mål
Eksamensoppgaven tar utgangspunkt i emnebeskrivelsen for PED1002. Blant annet skal studentene få innsikt i pedagogiske samfunnsoppgaver relatert til institusjonelle sider ved utdanningssystemet.  Det handler også om prinsipielle spørsmål som hvordan pedagogiske oppgaver begrunnes i demokratiske og fellesmenneskelige verdier og bestemmelser.
Emneplanen er omfattende og eksamen vil gjenspeile kun deler av denne. Følgende mål er relevante men ikke alle bør tillegges like stor vekt i vurderingen. Det er opp til komiteen å avgjøre hvilke mål som er viktige:
1) redegjøre for kultur- og samfunnsperspektiv på pedagogiske prosesser 
2) redegjøre for historiske utviklingslinjer og aktuelle utfordringer for utdanningssystem, læreplaner og evaluering
3) analysere oppvekstarenaer
4) bruke fagtekster fra ulike pedagogiske delområder til å belyse mer kompliserte pedagogiske problemstillinger
5) å bruke kunnskaper fra aktuell pedagogisk forskning nyansert og saklig
6) kjennskap til pedagogiske områder der en kombinerer saklige og normative vurderinger
7) evnen til å bruke og integrere kunnskaper fra flere pedagogiske delområder i arbeid med aktuelle tema

Oppgaven (begge alternativer)
I første semester skulle studentene kunne gjøre rede for og analysere problemstillinger i lys av faglitteraturen tilknyttet emnet. I PED1002 har studentene blitt bedt om å trekke veksler på andre fagressurser i tillegg til pensumlitteraturen for å se relevansen av teori og forskning. Studentene skal kunne gjøre rede tema og problemstillinger og anvende faglig kunnskap på praktiske og teoretiske problemstillinger (jf Kvalifikasjonsrammeverket og krav til studenter på Bachelornivå). Oppgaven ber dem spesielt om å ta utgangspunkt i pensumlitteratur. Det er ingenting i veien for å vise til annen litteratur, men de bør trekkes i karakter dersom de ser bort fra årets pensumlitteratur. Det skal være mulig å få karakteren A med utelukkende referanser til pensumlitteratur og dokumentene som studentene er gjort kjent med gjennom oppgaveteksten.
I og med at oppgavene tar utgangspunkt i bestemte kasus og temaer, vil de naturlig vise til dokumentasjon av ulik art. Utfordringen for studentene blir å gjøre rede for viktige punkter og argumenter som fremkommer i dokumentene og å legge fram og drøfte uttalelser i lys av faglitteraturen. Vurderingen skal på sin side bedømme i hvordan studenten har funnet, vurdert relevansen av og henvist til informasjon og fagstoff og framstilt sine valg og refleksjoner på en god måte for å belyse aktuelle og reelle problemstillinger.  Det er spesielt de temaene som studentene blir bedt om å vurdere som skal gjøres til gjenstand for vurdering av studenttekstene.
Alternativ I: Du skal legge vekt på å drøfte argumenter som relaterer seg til læreplanen som forskrift og verdien av et profesjonelt skjønn.
Alternativ II: Du skal legge vekt på å drøfte argumenter som relaterer seg til lover og bestemmelser om ytringsfrihet og ivaretagelsen av et godt og trygt skolemiljø og til hvordan ansvar kan fordeles og kontrolleres i et offentlig skolesystem.
Oppgavene ber studentene om å se på sentrale begreper som er dekket opp av flere pensumbøker og det er et pluss i margen hvis studentene velger å henvise til flere kilder enn bare én. Nedenfor er de spesifikke temaene listet opp med referanser til relevant pensum
Studenten har i løpet av våren besvart en tilsvarende oppgave og er derfor kjent med sjangeren. To endringer er gjort i eksamensteksten sammenliknet med tidligere oppgaver. For det første er studentene bedt om å henvise til teori i flere deler av oppgaven og ikke bare i siste del. For det andre er antall sider utvidet. Vi antar at disse endringene vil bidra til at studentene samlet sett gis bedre karakterer.
Vurderingskriterier:
Studentene skal ha besvart alle deler for å bestå eksamen. Karakteren baserer seg på en samlet vurdering av de ulike delene (bakgrunn, beskrivelse av saken, redegjørelse for uttalelsene, sammenlikning, henvisning og bruk av teori, drøfting).
Følgende kriterier kan være til hjelp i vurderingen:
1. Innledning:
-	Presisering og kompleksitet 
-	Avgrensning og begrunnelse
2. Teoretisk og metodisk styrke i hoveddelen
-	Problemforståelse og sammenheng
-	Innsikt i og bruk av sentrale begreper og teorier
-	Viser innsikt i pensumlitteratur (helst på tvers av delområder) og annen informasjon
-	Argumentasjonskraft (beskrivelse, analyse, sammenlikning og drøfting)
-	Selvstendighet og originalitet
3. Avslutning
-	Evne til å summere opp
4. Skriftlig framstilling og form
-	Systematikk, struktur og flyt
-	Bruk og fortolkning av kilder og litteratur
-	Litteraturliste og referanser i tråd med formelle normer (for eksempel APA-normen)
[bookmark: _GoBack]Det er ikke nødvendigvis slik at alle punkter skal være etter boka for at kandidaten skal få en A som karakter. Komiteene må utvise skjønn og dersom det er stort sprik vil de substansielle sidene ved oppgaven veie tyngst.
Semesterplanen:
På lenken nedenfor finnes semesterplanen hvor delområdene er kategorisert i form av emneknagger:
http://www.uio.no/studier/emner/uv/iped/PED1002/v18/timeplan/index.html#FOR
Pensum:
http://www.uio.no/studier/emner/uv/iped/PED1002/v18/pensumliste/index.html
Karakterskalaen:
§ 6.1 Karaktersystem
(1) Ved Universitetet i Oslo er det for UH-lovens graderte karakterskala fastsatt følgende generelle, kvalitative beskrivelser på bokmål:
	Symbol
	Betegnelse
	Generell, ikke fagspesifikk beskrivelse av vurderingskriterier

	A
	Fremragende
	Fremragende prestasjon som klart utmerker seg. Kandidaten viser svært god vurderingsevne og stor grad av selvstendighet.

	B
	Meget god
	Meget god prestasjon. Kandidaten viser meget god vurderingsevne og selvstendighet.

	C
	God
	Jevnt god prestasjon som er tilfredsstillende på de fleste områder. Kandidaten viser god vurderingsevne og selvstendighet på de viktigste områdene.

	D
	Brukbar
	En akseptabel prestasjon med noen vesentlige mangler. Kandidaten viser en viss grad av vurderingsevne og selvstendighet.

	E
	Tilstrekkelig
	Prestasjonen tilfredsstiller minimumskravene, men heller ikke mer. Kandidaten viser liten vurderingsevne og selvstendighet.

	F
	Ikke bestått
	Prestasjon som ikke tilfredsstiller de faglige minimumskravene. Kandidaten viser både manglende vurderingsevne og selvstendighet.



